PETARA, ANTU! • Kuasa Mistik Petara (God Almighty)
Tusun Ke-43 BEPELASARKA  penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: i. Kuasa mistik Petara (God, Almighty, Tuhan, Allah Taala) ii. Kuasa mistik Antu Bunsu Petara (Dewa Dewi) iii. Kuasa mistik Antu [Sitan, Jin, Iblis]. Sida tu seraban ari ‘supernatural being’ ti diau ba dunya ti enda ulih peda tauka digusung mensia dunya. Semina mensia ti bisi ngembuan kuasa mistik aja ulih bekaul tauka datai ba dunya sida tu.        Sebedau aku mai  pemacha nampung pansik pasal kuasa mistik Petara (God Almighty) tu aram kitai meratika sekeda penemu mensia mayuh bida Petara (Tuhan), Dewa (Antu Bunsu Petara) enggau Antu. Semua dunya kuasa mistik  tiga iti tu endang bisi sangkut paut: sida tu sama diau ba dunya mistik “alam ghaib”; dunya ti enda ulih digusung mensia dunya, enti enda ari kuasa mistik sida empu. Dalam penemu Sains raban sida tu disebut ‘supernatural being.’    NAMA PETARA BEBIDA Dalam simpul penemu ti pandak Petara (God Almighty) tu sama diau ba dunya mistik ‘alam ghaib’ lalu semampai bekaul enggau Antu Bunsu Petara (Dewa Dewi), Antu. Nama Petara bebida nitihka agama tauka pengarap sesebengkah raban bansa di dunya tu baka: God Almighty, El Shaddai, “God, the All-powerful One” or “The Mighty One of Jacob”, Eternal King, King of Heaven, God of all mankind, Jehovah. Bala Saintis bisi ga nyebut ‘Super Being,” mayuh ti bukai kena nyebut nama Petara enda alah sebut.  Dalam agama bukai bisi nyebut ayat ti munyi tu,” Orang ti nyembah Antu Bunsu Petara (Dewa Dewi, Diety) deka idup antara semua Antu Bunsu Petara, orang ti nyembah semengat aki ini “leluhur” deka begulai enggau semengat aki ini sida nya, orang ti nyembah Antu tauka utai idup alus ‘makhluk halus” deka idup di tengah-tengah utai idup alus nya mega lalu orang ti nyembah Aku deka idup enggau Aku.” Sapa “Aku” dalam ayat di atas nya?       Bisi ga ayat dalam agama bukai nyebut munyi tu: “Orang ti ngembuan ulah sereta perangai ti manah nyembah sida Antu Bunsu Petara (Dewa Dewi). Orang ti ngembuan ulah sereta perangai inginka ulah kamah nyembah antu  raya  tauka orang jai; lalu orang ti ngembuan ulah sereta perangai  palui  nyembah bala Antu sereta utai idup alus “makhluk halus”.        


        Ari ayat-ayat di atas nya tadi kitai mensia patut nemu ni bagi tiga raban ‘supernatural being” ti diau dalam dunya misteri nya patut disembah. Nya bepanggai ba pilih kitai mensia diri empu: enti kitai mensia deka diau manah-manah di dunya tu, kitai patut nyembah Petara (God Almighty) tauka Antu Bunsu Petara (Dewa Dewi) lalu enti kitai mensia deka ke utai ti jai, sembah mih Antu. ANTU UTAI IDUP MISTIK       Nitihka penemu sekeda agama, Antu nya endang  utai idup mistik  ti diau ba dunya  ti baruh “alam rendah”  ti selalu  merinsa  mensena.  Sida  tu nyadi Antu tegal   ulah jai sida.  Antu Bunsu Petara (Dewa Dewi)  nya  utai idup misteri  ti  diau  enggau ati ti gaga sereta senang lantang.           Pengachau sereta penusah  ti datai ari  utai idup alus “makhluk halus”  tauka Antu nya endang  enda ulih diseliah  sereta  selama aja.  Kitai mensia  patut  ulih  milih endur sereta pengidup ti manah  di dunya tu. Kebuah pia, laban  Antu enggau  Antu Bunsu Petara (Dewa Dewi)  endang  seruran  diau  ngelingi  dunya mensia.  Enti kitai mensia  ulih milih endur  sereta idup enggau manah, utai idup “makhluk halus” nya  pan ulih  ngelingung  lalu mantu  mensia  mutarka  penanggul enggau  penusah mensia. Taja pia,  sigi amat  bisi mega  utai idup  alus “makhluk halus” (Dewa, Antu)  ti udu  deka ngachau  mensia.   Nya alai, kitai mensia  patut ngelatih diri empu  idup bemoral  lalu  jaga  mih  ulah  diri empu: reti nya anang ngaga ulah ti jai awakka kitai mensia ulih idup diau  begulai enggau  sida  “supernatural being” tu enggau likun. Reti nya, kitai mensia patut bejimat-jimat  sereta  ngibun ulah diri empu manah-manah. Munyi ti  selalu disebut  aku dalam artikel tu dulu agi ari tu: Antu amai udu  deka ngachau kitai mensia tang Antu enggai  dikachau kitai mensia. Reti nya  enti kitai mensia ngachau  sida dulu,  sida  tentu  deka  ngachau kitai mensia.       SESINDAU DI DUNYA MENSIA        Tu sekeda ari tanya bala kitai Iban dalam SMS: “Baka ni enti bisi orang parai, udah nya bisi ngerau, ngachau, kati nya Antu tauka utai bukai? Ba senentang kitai Iban nganjung bangkai ke pendam lalu disebut antu. Uji sebut niang manah agi, anang nyebut antu.       Saut tanya keterubah nya, orang ti parai nya bisi ngerau tauka ngachau nya, endang iya Antu: dalam penemu Sains Spiritual disebut sida ‘energi eletriomagnetis’. Dalam penemu agama Keristin nya disebut  semengat sida ti udah parai “roh” ti apin diterima masuk serega sereta agi sesindau di dunya mensia lalu minta diri disembiangka kitai mensia ti agi idup minta Petara (God Almighty, Tuhan) nerima sida tama menua serega. Nya mih kebuah sida nya kekadang ayan, kekadang bisi didinga bemunyi bejaku, belagu, betabuh enggau mayuh macham ulah. Nya ti dikumbai kitai ngerau, ngachau.  Dalam  daya idup Iban sida tu disebut Antu Sebayan.  Antu Sebayan tauka ‘roh’ @ semengat mensia ti udah parai nya, kekadang amat bisi ngerau tauka ngachau tang sida tu enda ngemedis kitai mensia dunya ti agi idup, enti kitai mensia enda ngachau sida dulu. Sida tu ukai Antu jai: Sitan, Jin, Iblis, Sihir. Nya alai, kitai mensia anang takut enti maya meda senaya tauka ninga bunyi sida tu. Besembiang, besampi  minta tulung  Petara (God Almighty) nitihka agama tauka pengarap diri empu. Pia mega, kitai  mensia mega tau besampi ngena chara diri empu bejaku enggau  Antu nya, minta sida anang ngachau tauka ngerau kitai mensia.            Pasal penemu kitai Iban ti nyebut bangkai orang ti parai nya, antu laban dalam daya idup kitai Iban ari kelia menya endang pechaya; maya mensia parai, iya endang nyadi Antu. Betul mih nya, dalam penemu agama tauka Sains Spiritual, maya mensia parai ‘roh’ @ energi eletromagnetis nya pansut ari tubuh mensia.                             Nya mih, nitihka penemu agama enggau pengarap mensia di dunya tu, nya mih bida tiga bengkah kuasa mistik nya. Pia mega, tuju aku mansik kuasa tiga kuasa mistik tu mega ukai tuju deka ngelakuka: aku semina  bebagi penemu enggau pemacha lebih-lebih agi bansa kitai Iban ambika kitai enda tesat penemu bekaul enggau pekara tu. 
See author's posts
